Euroopa Parlamendi ja nõukogu direktiiv 2000/62/EÜ,

10. oktoober 2000,

millega muudetakse nõukogu direktiivi 96/49/EÜ ohtlike kaupade raudteevedu käsitlevate liikmesriikide õigusaktide ühtlustamise kohta

EUROOPA PARLAMENT JA EUROOPA LIIDU NÕUKOGU,

võttes arvesse Euroopa Ühenduse asutamislepingut, eelkõige selle artikli 71 lõike 1 punkti c,

võttes arvesse komisjoni ettepanekut, [1]

võttes arvesse majandus- ja sotsiaalkomitee arvamust, [2]

olles nõu pidanud regioonide komiteega,

toimides asutamislepingu artiklis 251 osutatud korras [3]

ning arvestades järgmist:

(1) Direktiiviga 96/49/EÜ [4] nähti ette 1. jaanuarini 1999 kehtinud üleminekusätted, et võimaldada Euroopa Standardikomiteel (CEN) teatavad mahuteid ja tsisterne käsitlevad standardimistööd lõpule viia; neid töid ei ole veel lõpetatud.

(2) Direktiivi 96/49/EÜ artikli 5 lõike 2 punkti c kohaselt eranditena käsitletavad veovahendid tuleks selgemalt määratleda.

(3) Tuleks ette näha üleminekusäte, mis hõlmaks 1. jaanuaril 1997 või pärast seda ehitatud ja üksnes siseriiklikel vedudel kasutatavaid raudteevaguneid ja tsisterne, et võimaldada liikmesriikidel kasutada piiritletud ajavahemiku jooksul raudteevaguneid ja tsisterne, mis ei vasta direktiivi 96/49/EÜ lisa uuele sättele.

(4) Direktiivi 96/49/EÜ artikli 6 lõikes 4 teatavatele vahenditele ettenähtud tähtpäevi tuleks edasi lükata; asjaomased vahendid ja direktiivi 96/49/EÜ kohaldamise viimane tähtaeg tuleks määrata kõnealuse direktiivi artiklis 9 sätestatud korras.

(5) Direktiivi 96/49/EÜ artikli 6 lõigetes 9, 11 ja 14 sätestatud erandite suhtes tuleks kohaldada kõnealuse direktiivi artiklis 9 sätestatud korda.

(6) Käesoleva direktiivi rakendamiseks vajalikud meetmed tuleks vastu võtta vastavalt nõukogu 28. juuni 1999. aasta direktiivile 1999/468/EÜ, [5], millega kehtestatakse komisjoni rakendusvolituste kasutamise menetlused.

(7) Tuleks täpsustada tingimusi, mis tuleb täita, enne kui vedu võib käsitleda ad hoc veona.

(8) Direktiivi 96/49/EÜ tuleks vastavalt muuta,

ON VASTU VÕTNUD KÄESOLEVA DIREKTIIVI:

Artikkel 1

Direktiivi 96/49/EÜ muudetakse järgmiselt.

1. Artikli 5 lõike 2 punktis c asendatakse sõnad "sellise materjali töötemperatuurile, mis on ette nähtud…" sõnadega "selliste materjalide töötemperatuurile, mida kasutatakse plastpakendite, tsisternide ja nende seadmete puhul, mis on ette nähtud…".

2. Artiklit 6 muudetakse järgmiselt:

a) lõige 3 asendatakse järgmisega:

"3. Liikmesriigid võivad oma territooriumil lubada selliste enne 1. jaanuari 1997 ehitatud vagunite kasutamist, mis käesolevale direktiivile ei vasta, kuid mis on ehitatud 31. detsembril 1996 kehtinud siseriiklike õigusaktide kohaselt, kui kõnealused vagunid vastavad nõutavale ohutustasemele.

Selliseid 1. jaanuaril 1997 või pärast seda ehitatud tsisterne ja vaguneid, mis ei vasta lisale, kuid mis on ehitatud nende ehitamise ajal kehtinud käesoleva direktiivi nõuete kohaselt, võib kasutada riigisisestel vedudel kuni artiklis 9 sätestatud korras määratava kuupäevani.";

b) lõiget 4 muudetakse järgmiselt:

- esimeses lauses asendatakse sõnad "31. jaanuaril 1998'" sõnadega "30. juunil 2001" ja teises lauses sõnad "1. jaanuari 1999" asendatakse sõnadega "1. juulit 2001",

- lisatakse järgmised lõigud:

"30. juuniks 2001 ja 1. juuliks 2001 määratud tähtpäevad lükatakse edasi selliste mahutite ja tsisternide puhul, millele ei ole üksikasjalikke tehnilisi nõudeid või mille kohta ei ole lisale lisatud küllaldasi viiteid asjakohastele Euroopa standarditele.

Teises lõigus nimetatud mahutid ja tsisternid ja käesoleva direktiivi kohaldamise viimane kuupäev kõnealuste mahutite ja tsisternide suhtes määratakse artiklis 9 sätestatud korras.";

c) lõige 9 asendatakse järgmisega:

"9. Tingimusel, et nad teatavad sellest eelnevalt komisjonile hiljemalt 31. detsembril 2002 või kahe aasta jooksul alates käesoleva direktiivi lisa muudetud versioonide kohaldamise viimasest kuupäevast, võivad liikmesriigid võtta vastu lisas sätestatust vähem rangeid sätteid nende territooriumil üksnes väikestes kogustes toimuvate teatavate ohtlike kaupade vedude puhul, välja arvatud keskmise või kõrge radioaktiivsusega ained.

Kõnealuseid erandeid kohaldatakse diskrimineerimata.

Hoolimata eelnevast võivad liikmesriigid, tingimusel et nad sellest komisjonile eelnevalt teatavad, võtta igal ajal vastu samalaadseid sätteid kui need, mis teised liikmesriigid on käesoleva lõikega seoses vastu võtnud.

Komisjon kontrollib, kas käesolevas lõikes sätestatud tingimused on täidetud ja otsustab artiklis 9 sätestatud korras, kas asjaomane liikmesriik võib kõnealused erandid vastu võtta.";

d) lõige 10 asendatakse järgmisega:

"10. Liikmesriigid võivad väljastada ainult nende territooriumil kehtivaid lube korraldada selliste ohtlike kaupade ad hoc vedusid, mis on kas lisaga keelatud või mis toimuvad lisas sätestatust teistsugustel tingimustel, kui need ad hoc veod on selgesõnaliselt määratletud ja ajaliselt piiritletud.";

e) lõige 11 asendatakse järgmisega:

"11. Tingimusel, et nad komisjonile sellest eelnevalt teatavad, võivad liikmesriigid lubada oma territooriumil täpselt paikapandud marsruutidel ohtlike kaupade regulaarvedusid, mis moodustavad osa teatavast tööstusprotsessist, kuid mis on kas lisa sätetega keelatud või mis toimuvad lisas sätestatust erinevatel tingimustel, kui sellised veod on kohalikud ja neid kontrollitakse rangelt selgelt määratletud tingimustel kohaselt.

Komisjon kontrollib, kas esimeses lõigus sätestatud nõuded on täidetud, ja otsustab artiklis 9 sätestatud korras, kas asjaomane liikmesriik võib selliseid vedusid lubada.";

f) lõige 14 asendatakse järgmisega:

"14. Tingimusel, et nad komisjonile sellest eelnevalt teatavad, võivad liikmesriigid lubada ohtlike kaupade vedusid lisas sätestatust vähem rangetel tingimustel sadama-, lennujaama- või tööstusalade piires toimuvate kohalike lühimaavedude puhul.

Komisjon kontrollib, kas esimeses lõigus sätestatud tingimused on täidetud, ja otsustab artiklis 9 sätestatud korras, kas asjaomane liikmesriik võib selliseid vedusid lubada."

3. Artikkel 9 asendatakse järgmisega:

"Artikkel 9

1. Komisjoni abistab direktiivi 94/55/EÜ [6] artikli 9 alusel moodustatud ohtlike kaupade veo komitee.

2. Kui viidatakse käesolevale artiklile, kohaldatakse otsuse 1999/468/EÜ artikleid 5 ja 7, võttes arvesse selle artiklis 8 sätestatut.

Otsuse 1999/468/EÜ artikli 5 lõikes 6 sätestatud tähtajaks kehtestatakse kolm kuud.

3. Komitee võtab vastu oma töökorra.".

Artikkel 2

1. Liikmesriigid jõustavad käesoleva direktiivi järgimiseks vajalikud õigus- ja haldusnormid enne 1. maid 2001. Liikmesriigid teatavad sellest viivitamata komisjonile.

Kui liikmesriigid need meetmed võtavad, lisavad nad nendesse meetmetesse või nende meetmete ametliku avaldamise korral nende juurde viite käesolevale direktiivile. Viitamise viisi sätestavad liikmesriigid.

2. Liikmesriigid edastavad komisjonile käesoleva direktiiviga reguleeritavas valdkonnas nende poolt vastuvõetud siseriiklike põhiliste õigusnormide teksti.

Artikkel 3

Käesolev direktiiv jõustub Euroopa Ühenduste Teatajas avaldamise päeval.

Artikkel 4

Käesolev direktiiv on adresseeritud liikmesriikidele.

Luxembourg, 10. oktoober 2000

Euroopa Parlamendi nimel

president

N. Fontaine

Nõukogu nimel

eesistuja

D. Voynet

[1] EÜT C 181, 26.6.1999, lk 25.

[2] EÜT C 329, 17.11.1999, lk 11.

[3] Euroopa Parlamendi 29. oktoobri 1999. aasta arvamus (EÜT C 154, 5.6.2000, lk 353), nõukogu 27. juuni 2000. aasta ühine seisukoht (EÜT C 254, 25.8.2000, lk 14) ja Euroopa Parlamendi 21. septembri 2000. aasta otsus.

[4] EÜT L 235, 17.9.1996, lk 25. Direktiivi on viimati muudetud komisjoni otsusega 1999/48/EÜ (EÜT L 169, 5.7.1999, lk 58).

[5] EÜT L 184, 17.7.1999, lk 23.

[6] EÜT L 319, 12.12.1994, lk 7. Direktiivi on viimati muudetud Euroopa Parlamendi ja nõukogu direktiiviga 2000/61/EÜ (EÜT L 279, 1.11.2000, lk 40).

--------------------------------------------------